Fis-sena tal-pandemija tonqos l-ispiża tal-Uffiċċju tal-PM fuq safar, ospitalità u fjuwil Fil-Parlament saret domanda dwar. in-nefqa fuq safar, fjuwil u ospitalità mill-Uffiċċju tal-Prim Ministru matul is-sena 2019 u 2020. Irriżulta li l-ispiża fuq dawn naqset sew matul is-sena li għaddiet, li kienet karatterizzata mill-pandemija. Minn tweġiba Parlamentari irriżulta li n-nefqa fuq is-safar għas-sena 2019 kienet ta' €404,931, waqt li matul is-sena li għaddiet l-ispiża f'safar naqset għal €72,490. Fejn tidħol l-ispiża tal-fjuwil naraw li fis-sena 2019 l-ispiża kienet ta' €72,008 waqt li s-sena li għaddiet din niżlet għal €51,494. F'dik li hi ospitalità, l-ispiża naqset ukoll u minn €140,475 fis-sena 2019 naqset għal €54,395.